CELEX: 52020PC0199
Language: et
Date: 2020-05-08
Title: Ettepanek: NÕUKOGU RAKENDUSMÄÄRUS, millega muudetakse rakendusmäärust (EL) 2019/2026 seoses kohaldamise kuupäevadega COVID-19 kriisi puhkemise tõttu

EUROOPA KOMISJON
            Brüssel,8.5.2020
            COM(2020) 199 final
            2020/0083(NLE)
            Ettepanek:
            NÕUKOGU RAKENDUSMÄÄRUS,
            millega muudetakse rakendusmäärust (EL) 2019/2026 seoses kohaldamise kuupäevadega COVID-19 kriisi puhkemise tõttu 
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Nõukogu võttis 21. novembril 2019 vastu rakendusmääruse (EL) 2019/2026,
                  1
                millega muudetakse rakendusmäärust (EL) nr 282/2011
                  2
                seoses kauba tarnimise või teenuste osutamisega, mis tehakse võimalikuks elektrooniliste liideste abil, ja erikordadega, mida kohaldatakse maksukohustuslaste suhtes, kes osutavad teenuseid mittemaksukohustuslastele, tegelevad kaupade kaugmüügiga ja teevad teatavaid omamaiseid kaubatarneid.
            
            
               Õigusaktide paketist, milles käsitletakse ettevõtja ja tarbija vahelise piiriülese e-kaubanduse käibemaksueeskirjade ajakohastamist (edaspidi „e-kaubanduse käibemaksu pakett“), suurema osa, sealhulgas rakendussätete kohaldamise alguskuupäevaks määrati 1. jaanuar 2021.
            
            
               Komisjon esitas 14. veebruaril 2020 ülevaate liikmesriikide valmisolekust, kusjuures enamik liikmesriike kinnitas, et neil on võimalik kohaldada eeskirju õigeaegselt. Kaks liikmesriiki väljendasid muret ja taotlesid kohaldamise edasilükkamist ühe või enama aasta võrra. Komisjon pakkus raskustesse sattunud liikmesriikidele abi, et aidata neil takistused ületada, ning oli jätkuvalt kindel, et liikmesriigid on valmis 1. jaanuariks 2021. 
            
            
               COVID-19 kriisi ettenägematu puhkemise ja selle suure mõju tõttu pidid liikmesriigid muutma prioriteete ja suunama vahendid e-kaubanduse käibemaksu paketi rakendamiselt ümber pandeemia vastu võitlemisele. Seetõttu ei saa teised liikmesriigid enam tagada, et ettevalmistustööd uute eeskirjade kohaldamiseks viiakse lõpule 1. jaanuariks 2021. E-kaubanduse käibemaksu paketi jaoks vajaliku riikliku tasandi IT-süsteemi rakendamine võib oluliselt viibida ja seada seega ohtu mitme liikmesriigi valmisoleku kohaldada uusi eeskirju alates 1. jaanuarist 2021. Sarnaseid probleeme tõstatasid ka olulised ettevõtjad, eelkõige posti- ja kulleriteenuse osutajad, kes palusid tungivalt, et komisjon lükkaks COVID-19 kriisi tõttu e-kaubanduse käibemaksu paketi kohaldamise kuue kuu võrra edasi. 
            
            
               Komisjon korraldas 24. aprillil 2020 kohtumise liikmesriikidega, et hinnata nende valmisolekut kohaldada uusi eeskirju alates 1. jaanuarist 2021. Enamik liikmesriike kinnitas endiselt, et nad on valmis eeskirju õigeaegselt kohaldama, kuid rõhutati, et sätted, mis käsitlevad e-kaubanduse käibemaksu paketi toimimist, rajanevad põhimõttel, et kõigil liikmesriikidel on võimalik neid nõuetekohaselt kohaldada, ning seetõttu ollakse valmis toetama edasilükkamist, mis ei ületa kuut kuud. 
            
            
               Käesoleva ettepaneku eesmärk on lükata määruses (EL) 2019/2026 sätestatud e-kaubanduse käibemaksu paketi rakenduseeskirjade kohaldamise alguskuupäev, mis oli algselt 1. jaanuar 2021, kuue kuu võrra edasi. Uus kohaldamiskuupäev on seega 1. juuli 2021. Kuue kuu võrra edasilükkamise ettepanek tehakse selleks, et viivitus oleks võimalikult lühike, minimeerimaks täiendavat eelarvekahju liikmesriikidele.
            
            
               •Kooskõla poliitikavaldkonnas praegu kehtivate õigusnormidega
            
            
               Ettepaneku üldeesmärk on siseturu tõrgeteta toimimine, ELi ettevõtjate konkurentsivõime ja digitaalmajanduse tõhus maksustamine. E-kaubanduse käibemaksu pakett on kooskõlas sihtriigis käibemaksuga maksustamise põhimõtte tulevase kohaldamisega, nagu on sätestatud hiljutises käibemaksu tegevuskavas, mida on nõukogu toetanud
                  3
               . 
            
            
               Lisaks käibemaksu tegevuskavale on e-kaubanduse käibemaksu pakett määratletud olulise algatusena nii Euroopa digitaalse ühtse turu strateegias
                  4
                kui ka ühtse turu strateegias
                  5
                ja e-valitsuse tegevuskavas
                  6
               . 
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Ettepanek põhineb direktiivi 2006/112/EÜ,
                     7
                   mis käsitleb ühist käibemaksusüsteemi (edaspidi „käibemaksudirektiiv“), artiklil 397. Selles artiklis on sätestatud, et nõukogu võtab ühehäälselt komisjoni ettepaneku alusel vastu käibemaksudirektiivi rakendamiseks vajalikud meetmed. 
               
            
            
               •Subsidiaarsus (ainupädevusse mittekuuluva valdkonna puhul) 
            
            
               Käesoleva ettepanekuga muudetakse nõukogu poolt 2019. aasta novembris vastu võetud e-kaubanduse käibemaksu paketi rakenduseeskirjade kohaldamise alguskuupäeva, mis oli algselt 1. jaanuar 2021. See käib käsikäes ettepanekuga lükata edasi e-kaubanduse käibemaksu paketi kohaldamise alguskuupäev, hõlmates seega kõiki asjaomaseid õigusakte. Käesolev ettepanek on ajendatud COVID-19 kriisi puhkemisest ja sellele reageerimisest, mis tekitab liikmesriikidele probleeme seoses praeguse hädaolukorra lahendamisega riiklikul tasandil ning põhjustab mõnele neist raskusi tagada ettevalmistustööde lõpuleviimine, et kohaldada uusi eeskirju alates 1. jaanuarist 2021. E-kaubanduse käibemaksu paketi toimimist käsitlevad sätted rajanevad põhimõttel, et kõigil liikmesriikidel on võimalik neid nõuetekohaselt kohaldada.
            
            
               Käibemaksudirektiivi rakendamiseks vajalikud meetmed võtab nõukogu vastu ühehäälselt komisjoni ettepaneku põhjal. Seepärast on vaja komisjoni ettepanekut, et muuta juba vastu võetud rakendusmeetmete kohaldamise alguskuupäeva, mida ei ole võimalik saavutada ühepoolsete meetmetega riiklikul tasandil.
            
            
               
                  Seega on ettepanek kooskõlas subsidiaarsuse põhimõttega.
               
            
         
         
            
               •Proportsionaalsus
            
            
               
                  Ettepanek on kooskõlas proportsionaalsuse põhimõttega, st see ei lähe kaugemale sellest, mis on vajalik, et saavutada aluslepingute eesmärgid, eelkõige ühtse turu sujuv toimimine. Mis puutub subsidiaarsuse põhimõtte järgimise kontrolli kriteeriumidesse, siis ei suuda liikmesriigid lahendada probleeme ilma ettepanekuta nõukogu rakendusmääruse kohaldamise alguskuupäeva muutmiseks.
               
            
            
               •Vahendi valik
            
            
               Käesoleva ettepanekuga muudetakse nõukogu rakendusmäärust (EL) 2019/2026. Ainus muudatus on kohaldamise alguskuupäeva edasilükkamine.
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               Käesolev ettepanek kajastab suurt muret, mida on väljendanud ja komisjonile adresseerinud mõned liikmesriigid ning posti- ja kulleriteenuse osutajad, et nad ei suuda praeguse COVID-19 kriisi tõttu viia riiklikul tasandil lõpule e-kaubanduse käibemaksu paketi ettevalmistusi ja kohaldada uusi eeskirju alates 1. jaanuarist 2021.
            
            
               Komisjon korraldas 24. aprillil 2020 kohtumise liikmesriikidega, et hinnata nende valmisolekut kohaldada uusi eeskirju alates 1. jaanuarist 2021. Enamik liikmesriike kinnitas endiselt, et nad on valmis eeskirju õigeaegselt kohaldama, kuid rõhutati, et sätted, mis käsitlevad e-kaubanduse käibemaksu paketi toimimist, rajanevad põhimõttel, et kõigil liikmesriikidel on võimalik neid nõuetekohaselt kohaldada, ning seetõttu ollakse valmis toetama edasilükkamist, mis ei ületa kuut kuud. 
            
            
               •Mõju hindamine
            
            
               Mõju hindamine viidi läbi ettepaneku kohta, mille tulemusena võeti vastu e-kaubanduse käibemaksu direktiiv,
                  8
                mis on rakendusmääruses (EL) nr 282/2011, nagu seda on muudetud rakendusmäärusega (EL) 2019/2026, sätestatud eeskirjade muutmise aluseks. Käesoleva ettepanekuga muudetakse COVID-19 kriisi tõttu üksnes nende muudatuste kohaldamise alguskuupäeva.
            
            
               •Õigusnormide toimivus ja lihtsustamine
            
            
               
                  Käesoleva ettepaneku peamine eesmärk on lükata e-kaubanduse käibemaksu paketi kohaldamise alguskuupäev COVID-19 kriisi tõttu kuue kuu võrra edasi.
               
               
                  Ettepanek ei muuda rakenduseeskirjade sisu, vaid üksnes lükkab edasi nende kohaldamise alguskuupäeva.
               
            
            
               4.MÕJU EELARVELE
            
            
               Käesolev ettepanek on osa e-kaubanduse käibemaksu paketi kohaldamise edasilükkamise projektist. 
            
            
               Juba vastu võetud e-kaubanduse käibemaksupaketi kui terviku mõju eelarvele on üksikasjalikult kirjeldatud nõukogu direktiivi 2017/2455 ettepaneku seletuskirjas, dokumendis COM(2016)757 final
                  9
               .
            
            
               
                  Kui e-kaubanduse käibemaksu paketti ei rakendata edukalt, on liikmesriikide eelarvekahju hinnanguliselt ligikaudu 5–7 miljardit eurot aastas. Kuuekuuline viivitus põhjustaks seega ligikaudu 2,5–3,5 miljardi euro suuruse kahju. Kui aga liikmesriigid ja ettevõtjad ei ole valmis kohaldama uusi e-kaubanduse käibemaksueeskirju, võib oht, et süsteem ei toimi nõuetekohaselt, põhjustada peaaegu sama suurt kahju.
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               
                  Rakendamise järele valvab halduskoostöö alaline komitee (SCAC), keda toetab tema IT-allkomitee, alaline infotehnoloogia komitee (SCIT). 
               
            
         
         
            
               •Ettepaneku sätete üksikasjalik selgitus
            
            
               Käesolevas ettepanekus käsitletakse üksnes rakendusmääruses (EL) 2019/2026 sätestatud ja juba vastu võetud e-kaubanduse käibemaksu paketi rakendussätete kohaldamise alguskuupäeva. Kõnealuste uute eeskirjade kohaldamise alguskuupäev, mis oli algselt 1. jaanuar 2021, lükatakse kuue kuu võrra edasi. See tähendab, et sätteid kohaldatakse 1. jaanuari 2021 asemel alates 1. juulist 2021. Maksukohustuslase registreerimine ühe uue korra kasutamiseks on võimalik kolm kuud enne kohaldamise alguskuupäeva, st alates 1. aprillist 2021. Käibedeklaratsioonide parandamise praegust mehhanismi kohaldatakse jätkuvalt kuni 2021. aasta teise kvartalini (kaasa arvatud).
            
            
               Käesoleva ettepaneku põhjus on COVID-19 kriisi puhkemine, mis sunnib liikmesriike viivitamata reageerima ja võtma riiklikul tasandil kiiresti meetmeid, et leevendada kriisi tagajärgi ettevõtjatele ja elanikkonnale üldiselt. Nende enneolematute ja erandlike asjaolude tõttu ei saa mitu liikmesriiki tagada ettevalmistuste lõpuleviimist e-kaubanduse käibemaksu paketi uute eeskirjade kohaldamiseks alates 1. jaanuarist 2021.
            
            
               2020/0083 (NLE)
            
            
               Ettepanek:
            
            
               NÕUKOGU RAKENDUSMÄÄRUS,
            
            
               millega muudetakse rakendusmäärust (EL) 2019/2026 seoses kohaldamise kuupäevadega COVID-19 kriisi puhkemise tõttu 
                  
                  
               
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ,
                  10
                mis käsitleb ühist käibemaksusüsteemi, eriti selle artiklit 397,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Nõukogu rakendusmäärusega (EL) nr 282/2011
                  11
                on kehtestatud üksikasjalikud sätted mittemaksukohustuslastele teatavaid teenuseid osutavate maksukohustuslaste suhtes kohaldatavate erikordade kohta.
            
            
               (2)Nõukogu rakendusmäärusega (EL) 2019/2026
                  12
                muudeti neid sätteid kooskõlas olemasolevate erikordade kohaldamisala laiendamisega ja uue korra kehtestamisega ettevõtja ja tarbija vahelise piiriülese e-kaubanduse käibemaksueeskirjade ajakohastamist käsitleva õigusaktide paketi raames. Kõnealuseid muudatusi oli kavas kohaldada alates 1. jaanuarist 2021.
            
            
               (3)Maailma Terviseorganisatsioon (WHO) kuulutas 30. jaanuaril 2020 COVID-19 puhangu rahvusvahelise ulatusega rahvatervisealaseks hädaolukorraks. 11. märtsil 2020 kuulutas WHO COVID-19 puhangu pandeemiaks. COVID-19 on põhjustanud haigestumist kõikides liikmesriikides. Kuna haigusjuhtumite arv kasvas ärevusttekitavalt kiiresti ja COVID-19 puhanguga tegelemiseks ei olnud kohe olemas tõhusaid vahendeid, kuulutasid paljud liikmesriigid välja riikliku eriolukorra. 
            
            
               (4)COVID-19 kriisi puhkemine kujutab endast enneolematut ja ettearvamatut hädaolukorda, mis avaldab suurt mõju kõigile liikmesriikidele ja sunnib neid võtma riiklikul tasandil koheseid meetmeid, et esmase eesmärgina lahendada veel kestev kriis, paigutades ressursse ümber muudesse valdkondadesse. Kriisi tõttu on mitmel liikmesriigil raskusi rakendusmääruses (EL) 2019/2026 sätestatud eeskirjade kohaldamiseks vajalike IT-süsteemide väljatöötamise lõpuleviimisega ja nende rakendamisega alates 1. jaanuarist 2021. Seetõttu on mõned liikmesriigid ning posti- ja kulleriteenuse osutajad taotlenud rakendusmääruse (EL) 2019/2026 kohaldamise alguskuupäevade edasilükkamist. 
            
            
               (5)Võttes arvesse raskusi, millega liikmesriigid COVID-19 kriisi lahendamisel silmitsi seisavad, ja asjaolu, et uued sätted rajanevad põhimõttel, et rakendusmääruse (EL) 2019/2026 sätete kohaldamise tagamiseks peavad kõik liikmesriigid ajakohastama oma IT-süsteeme, tagades niiviisi teabe kogumise ja edastamise ning maksete tegemise muudetud kordade alusel, on vaja kõnealuse määruse kohaldamise alguskuupäevad kuue kuu võrra edasi lükata. Kuue kuu võrra edasilükkamine on asjakohane, kuna viivitus peaks olema võimalikult lühike, minimeerimaks täiendavat eelarvekahju liikmesriikidele. 
            
            
               (6)Rakendusmäärust (EL) 2019/2026 tuleks seepärast vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
         
         
            
               Rakendusmäärust (EL) 2019/2026 muudetakse järgmiselt:
            
            
               (1)artikli 1 punktis 5, millega asendatakse rakendusmääruse (EL) nr 282/2011 XI peatüki 2. jagu, asendatakse artikli 61 lõige 1 järgmisega:
            
            
               „
            
            
               1.Käibedeklaratsioonis esitatud arvandmeid, mis puudutavad perioode kuni 2021. aasta teise deklareerimisperioodini (kaasa arvatud), muudetakse pärast selle käibedeklaratsiooni esitamist üksnes kõnealuse deklaratsiooni muutmisega, mitte järgmiste deklaratsioonide täpsustamisega.
            
            
               Käibedeklaratsioonis esitatud arvandmeid, mis puudutavad perioode alates 2021. aasta kolmandast deklareerimisperioodist, muudetakse pärast selle käibedeklaratsiooni esitamist üksnes järgmiste deklaratsioonide täpsustamisega.“;
            
            
            
               (2)artikli 2 teine ja kolmas lõik asendatakse järgmisega:
            
            
            
               „Seda kohaldatakse alates 1. juulist 2021.
            
            
               Liikmesriigid lubavad maksukohustuslastel ja nende nimel tegutsevatel vahendajatel esitada direktiivi 2006/112/EÜ artikli 360, 369c või 369o kohaselt nõutud teabe erikorra alusel registreerimiseks alates 1. aprillist 2021.“
            
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        Nõukogu 21. novembri 2019. aasta rakendusmäärus (EL) 2019/2026, millega muudetakse rakendusmäärust (EL) nr 282/2011 seoses kauba tarnimise või teenuste osutamisega, mis tehakse võimalikuks elektrooniliste liideste abil, ja erikordadega, mida kohaldatakse maksukohustuslaste suhtes, kes osutavad teenuseid mittemaksukohustuslastele, tegelevad kaupade kaugmüügiga ja teevad teatavaid omamaiseid kaubatarneid (ELT L 313, 4.12.2019, lk 14).
               
               
                  
                     (2)
                  
                        Nõukogu 15. märtsi 2011. aasta rakendusmäärus (EL) nr 282/2011, millega sätestatakse ühist käibemaksusüsteemi käsitleva direktiivi 2006/112/EÜ rakendusmeetmed (ELT L 77, 23.3.2011, lk 1).
               
               
                  
                     (3)
                  
                        
                  http://www.consilium.europa.eu/en/press/press-releases/2016/05/25-conclusions-vat-action-plan/
                   
               
               
                  
                     (4)
                  
                        COM(2015) 192 final.
               
               
                  
                     (5)
                  
                        COM(2015) 550 final.
               
               
                  
                     (6)
                  
                        COM(2016) 179 final.
               
               
                  
                     (7)
                  
                        ELT L 347, 11.12.2006, lk 1.
               
               
                  
                     (8)
                  
                        KOMISJONI TALITUSTE TÖÖDOKUMENT, MÕJUHINNANG, lisatud järgmisele dokumendile: ettepanek nõukogu direktiiviks, nõukogu rakendusmääruseks ja nõukogu määruseks seoses käibemaksu ajakohastamisega piiriülese ettevõtjalt tarbijale suunatud e-kaubanduse puhul, https://eur-lex.europa.eu/legal-content/EN/TXT/?uri=SWD:2016:0379:FIN
               
               
                  
                     (9)
                  
                        Ettepanek: NÕUKOGU DIREKTIIV, millega muudetakse direktiivi 2006/112/EÜ ja direktiivi 2009/132/EÜ seoses teatavate käibemaksukohustustega teenuste osutamise ja kaupade kaugmüügi puhulCOM/2016/0757 final - 2016/0370 (CNS), https://eur-lex.europa.eu/legal-content/ET/TXT/?qid=1586260266830&uri=CELEX:52016PC0757
               
               
                  
                     (10)
                  
                        ELT L 347, 11.12.2006, lk 1.
               
               
                  
                     (11)
                  
                        Nõukogu 15. märtsi 2011. aasta rakendusmäärus (EL) nr 282/2011, millega sätestatakse ühist käibemaksusüsteemi käsitleva direktiivi 2006/112/EÜ rakendusmeetmed (ELT L 77, 23.3.2011, lk 1).
               
               
                  
                     (12)
                  
                        Nõukogu 21. novembri 2019. aasta rakendusmäärus (EL) 2019/2026, millega muudetakse rakendusmäärust (EL) nr 282/2011 seoses kauba tarnimise või teenuste osutamisega, mis tehakse võimalikuks elektrooniliste liideste abil, ja erikordadega, mida kohaldatakse maksukohustuslaste suhtes, kes osutavad teenuseid mittemaksukohustuslastele, tegelevad kaupade kaugmüügiga ja teevad teatavaid omamaiseid kaubatarneid (ELT L 313, 4.12.2019, lk 14).